থলপতি বিজয়কে তলব করল সিবিআই! ১২ জানুয়ারি হাজিরার নির্দেশ

ওয়েব ডেস্ক : অভিনেতা তথা রাজনীতিবিদ থলপতি বিজয়কে (Vijay) তলব করল সিবিআই (CBI)। কারুরে পদপিষ্ট হয়ে মৃত্যুর ঘটনার তদন্ত হিসেবে এই তলব বলে জানা যাচ্ছে। সূত্রের খবর, আগামী ১২ জানুয়ারি, সোমবার নয়াদিল্লিতে তামিলাগা ভেত্রি কাজাগাম (TVK) পার্টির প্রধানকে হাজিরা দেওয়ার নির্দেশ দেওয়া হয়েছে।

২০২৫ সালের ২৭ সেপ্টেম্বর তামিলনাড়ুর (Tamilnadu) কারুরে ঘটে গিয়েছিল ভয়াবহ ঘটনা। বিজয়ের একটি জনসভায় পদপিষ্টের ঘটনা ঘটে গিয়েছিল। যার ফলে নারী ও শিশুসহ মৃত্যু হয়েছিল ৪১ জনের। আহত হয়েছিলেন অন্তত ৬০ জনের। এই ঘটনায় সিবিআই (CBI) তদন্তের নির্দেশ দিয়েছিল সুপ্রিম কোর্ট (Supreme Court)। সঙ্গে একটি কমিটি গড়ার নির্দেশও দেওয়া হয়েছিল। সেই কমিটির প্রধান করা হয়েছিল বিচারপতি অজয় রাস্তোগিকে। সঙ্গে আদালতের তরফে জানানো হয়েছিল, এই মামলার তদন্ত থাকবে কেন্দ্রীয় তদন্তকারী সংস্থার হাতেই। অন্যদিকে এই মামলায় যাতে রাজনৈতিক বা প্রশাসনিক প্রভাব যাতে না পড়ে, সেদিকেও নজর রাখা হবে বলেও জানানো হয়েছিল।

আরও খবর : কেন মোবাইল ও ইন্টারনেট ব্যবহার করেন না অজিত ডোভাল? জেনে নিন

এদিকে, টিভিকে (TVK) প্রধানের সিবিআইয়ের তলব ঘিরে রাজনৈতিক মহলে শুরু হয়েছে জোর জল্পনা। কারণ, চলতি বছরের শেষেই তামিলনাড়ুতে বিধানসভা নির্বাচন অনুষ্ঠিত হওয়ার কথা। সেই নির্বাচনের আগে বিজয়ের ক্রমবর্ধমান জনসমর্থন ডিএমকের জন্য বড় চ্যালেঞ্জ হয়ে উঠছে বলেই মত রাজনৈতিক বিশ্লেষকদের। বিজয়ের জনসভায় উপচে পড়া ভিড় সাধারণ মানুষের মধ্যে তাঁর গ্রহণযোগ্যতার ইঙ্গিত দিচ্ছে। এমন পরিস্থিতিতে সিবিআইয়ের তলবকে নিছক তদন্তের অংশ হিসেবে দেখলেও, এর পিছনে রাজনৈতিক প্রেক্ষাপট রয়েছে বলে মনে করছেন বিশেষজ্ঞদের একাংশ।

প্রসঙ্গত, গত বছর মাদুরাইয়ের একটি সভা থেকেই ২০২৬ সালের বিধানসভা নির্বাচনে ঝাঁপানোর ঘোষণা করেন থলপতি বিজয়। তিনি স্পষ্ট ভাষায় জানান, তামিলনাড়ুর ২৩৪টি আসনেই লড়াইয়ের প্রস্তুতি তাঁর দলের। ফলে তামিল রাজনীতিতে বিজয়ের উত্থান যে আর সাময়িক নয়, তা এখন প্রায় নিশ্চিত বলেই মত রাজনৈতিক মহলের।

দেখুন অন্য খবর :